Tiżdied il-fiduċja fit-tilqima Russa "Sputnik V" EMA tevalwa s-sigurtà u l-effiċjenza tagħha… Pass li jista' jwassal għal awtorizzazzjoni għall-użu fl-Ewropa Uffiċjali Ewropej ħabbru li qegħdin jikkonsidraw jibdew negozjati biex jixtru t-tilqima ta' kontra l-Covid-19 Russa – Sputnik V. Dawn ir-rapporti minn sorsi uffiċjali u diplomatiċi Ewropej waslu fl-istess perjodu li għadd ta' pajjiżi Ewropej raw żieda f'każijiet ġodda u mwiet u fl-istess ħin issospendew it-tilqima minn Oxford, l-AstraZeneca, minħabba tħassib fuq is-sigurtà tagħha. Din l-aħbar waslet bħala sorpriża kbira minħabba li Brussels dawwar fehmtu kompletament, dik li ngħidulha u-turn, dwar it-tilqima Sputnik V. Din it-tilqima kienet l-ewwel waħda kontra l-Covid-19 imħabbra b'mod uffiċjali mill-President Russu Vladimir Putin sena ilu meta kienet fl-aqwa tagħha t-tiġrija mondjali biex tinstab tilqima sigura kontra l-pandemija globali. Il-blokk Ewropew sa ftit ilu warrab pubblikament il-kampanja għall-bejgħ ta' din it-tilqima fuq skala mondjali mir-Russi f'attentat ta' propaganda u dan seħħ fl-istess perjodu li l-programm ta' tilqim tal-UE kien qiegħed jiġi kkritikat ħafna. Għodda ta' propaganda jew rigal lill-umanità? Fis-sitwazzjoni preżenti li ninsabu aħna l-Ewropej bħalissa minħabba żieda sostanzjali fl-infezzjonijiet ġodda u l-imwiet, l-Ungerija u l-Islovakkja – għażlu li jilqgħu għall-kriżi billi xtraw it-tilqima Sputnik V. Dan il-pass minn dawn iż-żewġ pajjiżi fl-Ewropa ma baqax konformi mal-ftehim kollettiv li laħqet l-UE għas-27 membri tagħha li fih kellhom japprovaw u jinnegozjaw ix-xiri bħala grupp għat-tilqim kontra l-Covid-19. Uffiċjal Ewropew li baqa' anonimu, qal li hemm bżonn li jkun hemm talba minn erba' pajjiżi membri tal-UE biex jibdew taħditiet għax-xiri ta' Sputnik V fejn żied jgħid li l-Italja min-naħa qiegħda tikkonsidra li timmanifattura din it-tilqima lokalment f'Lulju li ġej. Il-ġimgħa l-oħra Bloomberg irrapporta li l-kumpanija Svizzera "Adienne Pharma & Biotech SA" waslet fi ftehim biex tipproduċi t-tilqima Russa fil-faċilità tagħha f'Milan, l-Italja. Dan il-pajjiż Ewropew, immexxi mill-Prim Ministru l-ġdid Mario Draghi, issa qiegħed iħeġġeġ mexxejja oħra Ewropej biex jikkonsidraw it-tilqima Sputnik V bil-għan li jkunu jistgħu jitlaqqmu aktar nies u tiżdied il-ħażna ta' tilqim li tant għandna bżonn. Rik Daems, il-President tal-Assemblea Parlamentari tal-Kunsill tal-Ewropa (PACE), tkellem mal-aġenziji tal-aħbarijiet Russi fejn ikkonferma li l-Ewropa qiegħda tikkonsidra tixtri Sputnik V. Fil-fatt, l-Isvezja ħabbret li jekk din it-tilqima tkun approvata mill-Aġenzija Ewropea tal-Mediċini (EMA), dan il-pajjiż għandu mnejn jibda jirċievi l-ewwel kunsiji ta' Sputnik V minn Ġunju li ġej. Rapporti oħra fir-rigward qalu li, għalkemm EMA bħalissa għadha qiegħda tevalwa s-sigurtà tat-tilqima Russa, diġà ordnat biex tibda tintuża f'xi pajjiżi fil-Lvant tal-Ewropa. Kritika u aġir ostili minħabba biżgħa It-tilqima Russa Sputnik V saret għażla attraenti u bdiet tikseb il-fiduċja fost pajjiżi mill-UE wara li l-Ġermanja faħħritha pubblikament u minħabba l-fatt li l-Italja tixtieq li tkun l-ewwel pajjiż Ewropew li jibda jipproduċiha. Thomas Mertens, il-kap tal-kummissjoni għat-tilqim fil-Ġermanja, iddeskriva t-tilqima Russa bħala "tilqima tajba li wisq probabbli għad jasal żmien li tkun approvata fl-Unjoni Ewropea wkoll". Mertens hawnhekk sostna li, "ix-xjenzati Russi huma esperjenzati ħafna fil-qasam tat-tilqim u Sputnik V hija maħduma b'mod intelliġenti ħafna". Ir-Russja kienet ikkritikata ħafna fis-sajf li għadda meta dan il-pajjiż approva l-użu tagħha fuq skala nazzjonali. Dan il-proċess kien meqjus mgħaġġel ħafna u perikoluż minħabba li sar f'inqas minn xahrejn minn mindu saru t-testijiet kliniċi fuq il-bniedem. Dan l-aġir ostili lejn ir-Russja huwa rrapportat li seħħ minħabba li kien hemm biżgħa li l-Kremlin kien qiegħed jittama li jikseb ċertu kontroll permezz tat-tilqima li rnexxielu joħloq. Min-naħa tagħha r-Russja mill-ewwel kienet kunfidenti ħafna fit-tilqima li x-xjenzati lokali ħolqu tant li l-Prim Ministru Russu Vladimir Putin iddikjara li waħda mill-ewwel persuni li ħadet din it-tilqima kienet bintu stess. Dan il-pajjiż, kburi li kien "l-ewwel wieħed" li għamel tilqima effettiva kontra l-virus li kkawża pandemija globali, għamel kampanja agressiva biex ibigħ Sputnik V f'pajjiżi tal-Lvant. Minkejja l-kontroversji u d-dubji li kellhom għadd ta' mexxejja Ewropej, l-aħħar stadji tat-testijiet kliniċi ppubblikati fi Frar ta' din is-sena rigward Sputnik V, juru li din it-tilqima Russa hija sigura u tilħaq 92% ta' protezzjoni kontra l-Covid-19. Min huwa favur u min huwa kontra… Jekk EMA tawtorizza t-tilqima Russa Sputnik V, il-Blokk Ewropew mistenni li jkun maqsum bejn pajjiżi membri favur li jikkoperaw mar-Russja u dawk li huma kontra. Din l-Aġenzija s'issa awtorizzat l-użu ta' tliet tilqim – BioNTech/Pfizer; Moderna; u AstraZenenca u bdiet tevalwa t-tilqima Russa fl-4 ta' Marzu, 2021. Huwa rrapportat ukoll li l-UE qiegħda tippjana li tinkludi Sputnik V u t-tilqim Ċiniż fil-passaport tat-tilqim bil-għan li tiffaċilita l-ivjaġġar għal dawk li ħadu t-tilqima kontra l-virus. Il-"EU Covid Card" hija mistennija li tkun dokument f'forma kemm diġitali, kif ukoll fuq karta, li fih jikkonferma li l-persuna tkun ħadet t-tilqima.